Вилхелм Кюхелбекер
Клен

Превод от руски: Кирил Кадийски, —

chitanka.info

Ти, къдрав син на лесове свещени,

изпълнен от могъща красота,

сред камъни, от жизнен сок лишени,

        кога пося те участта?

Корона си разперил пред затвора…

Отново мойта памет осени!

С кого ли тука… с теб ще поговоря

        за миналите скъпи дни;

за времето, когато като птица,

приют открила в твоите листа,

възпявах волно ясната зорница

        и блясъка на вечерта.

Тогава от брега на Авинора

сред родните естонски лесове

за първи път, с метежна скръб във взора,

        затърсих други светове.

Достигнали небето, твойте братя

видяха как покрита с мрак — уви! —

страна зовях, разтворил с жар обятия.

        И тъжно кимнаха с глави.

А днеска си свидетел на деяние,

което всеки ми предначерта,

о, ти — последен в моето изгнание, —

        приятел в чуждите места!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.